
	Dan id-dokument fih l-informazzjoni dwar il-prodott approvata għall Aldara, bil-bidliet li saru mill-aħħar proċedura li affettwat l-informazzjoni dwar il-prodott (EMEA/H/C/000179/N/0090) qed jiġu immarkati.

Għal aktar informazzjoni, ara s-sit web tal-Aġenzija Ewropea għall-Mediċini: https://www.ema.europa.eu/en/medicines/human/EPAR/aldara


ANNESS I

SOMMARJU TAL-KARATTERISTIĊI TAL-PRODOTT

1.
ISEM IL-PRODOTT MEDIĊINALI

ALDARA 5% krema  

2.
GĦAMLA KWALITATTIVA U KWANTITATTIVA

Kull qartas fih 12.5 mg ta’ imiquimod f’250 mg ta' krema (5 %).
100mg tal-krema għanda 5mg ta’ imiquimod
Eċċipjenti b’effett magħruf:

Methyl hydroxybenzoate (E218) 2.0 mg/g ta’ krema
Propyl hydroxybenzoate (E216) 0.2 mg/g ta’ krema
Cetyl alcohol 0.2 mg/g ta’ krema 

Stearyl alcohol 31.0 mg/g ta’ krema 

Benzyl alcohol 20.0 mg/g krema
Għal-lista sħiħa ta’ eċċipjenti, ara sezzjoni 6.1.

3.
GĦAMLA FARMAĊEWTIKA

Krema 
Krema bajda li tkanġi fl-isfar.
4.
TAGĦRIF KLINIKU

4.1
Indikazzjonijiet terapewtiċi

Il-krema imiquimod hi indikata għat-trattament topiku ta’:

· Felul li jinsab fil-parti esterna tal-partijiet ġenitali u madwar il-parti anali (condylomata acuminata) f’adulti.

· Karċinomi superfiċjali żgħar taċ-ċelloli bażali (sBCCs) f'adulti.

· Klinikament, keratożijiet aktiniċi (AKs) tipiċi, mhux iperkeratotiċi u mhux ipertrofiċi fuq il-wiċċ jew il-ġilda tal-qorriegħa tar-ras f’pazjenti adulti immunokompetenti meta d-daqs jew in-numru ta’ leżjonijiet jillimitaw l-effikaċja u/jew l-aċċettabilità ta’ krijoterapija u għażliet ta’ trattamenti topiċi oħrajn huma kontrindikati jew anqas adattati.

4.2
Pożoloġija u metodu ta’ kif għandu jingħata

Pożoloġija 

L-applikazzjoni u d-dewmien tat-trattament bil-krema imiquimod hi differenti għal kull indikazzjoni. 

Sinjali esterni ta' felul fl-adulti:

Il-krema imiquimod għandha tiġi applikata 3 darbiet fil-ġimgha (eżempju: it-Tnejn, l-Erbgħa, u 
l-Ġimgħa; jew it-Tlieta, il-Ħamis, u s-Sibt) qabel is-sigħat normali ta’ l-irqad, u għandha tibqa’ fuq 
il-ġilda għal bejn 6 sa 10 sigħat. It-trattament bil-krema imiquimod għandu jibqa’ sejjer sakemm ma jidhrux aktar il-felul fil-partijiet ġenitali jew madwar il-parti anali jew għal massimu ta’16-il ġimgħa għal kull episodju ta’ felul.

Għall-kwantita li trid tigi applikata ara sezzjoni 4.2 Metodu ta’ kif għandu jingħata.
Karċinoma superfiċjali taċ-ċellula bażali f'adulti:

Applika l-krema imiquimod għal 6 ġimgħat, 5 darbiet fil-ġimgħa (eżempju: Mit-Tnejn sal-Ġimgħa) qabel is-sigħat normali ta' l-irqadt, u ħalli fuq il-ġilda għal madwar 8 sigħat.

Għall-kwantita li trid tigi applikata ara 4.2 Metodu ta’ kif għandu jingħata.
Keratosi aktinika fl-adulti

It-trattament għandu jiġi mibdi u sorveljat minn tabib. Il-krema imiquimod għandha tiġi applikata 3 darbiet fil-ġimgħa (eżempju: It-Tnejn, l-Erbgħa u l-Ġimgħa) għal 4 ġimgħat qabel is-sigħat normali ta' 
l-irqadt, u mħolli fil-ġilda għal madwar 8 sigħat. Għandha tiġi applikata biżżejjed krema biex tkopri 
l-erja ta' trattament. Wara perijodu ta' 4 ġimgħat mingħajr trattament, it-tneħħija ta' AKs għanha tiġi assessjata. Jekk jibqa' xi feriti, it-trattament għandu jiġi ripetut għal erba' ġimgħat oħra.

Id-doża massima rakkomandata hi ta' qartas wieħed.

Waqfien tad-doża għandha tiġi konsidrata jekk ikun hemm reazzjonijiet infjammatorji lokali intensi (ara sezzjoni 4.4) jew jekk ikun hemm infezzjoni fuq is-sit tat-trattament. Fil-każ ta' l-aħħar, għandhom jittieħdu miżuri oħra xierqa. Kull perijodu ta' trattament m'għandux jiġi estiż għal aktar minn 4 ġimgħat minħabba dożi li ma ttieħdux jew perijodi ta' serħan.

Jekk l-erja ttrattata ma turix fejqan sħiħ f’eżaminazzjoni sussegwenti madwar 8 ġimgħat wara l-aħħar kors ta’ 4 ġimgħat ta’ trattament, jista’ jiġi kkunsidrat kors addizzjonali ta’ 4 ġimgħat ta’ trattament b’Aldara.

Hija rakkomandata terapija differenti jekk il-leżjoni(jiet) ittrattata(i) turi(juru) rispons insuffiċjenti għal Aldara.
Leżjonijiet ta’ keratosi aktinika li jkunu fiequ wara kors wieħed jew żewġ korsijiet ta’ trattament u wara jerġgħu joħorġu jistgħu jiġu ttrattati mill-ġdid b’kors wieħed jew żewġ korsijiet oħra ta’ krema Aldara wara waqfa ta’ mill-inqas 12-il ġimgħa mingħajr it-trattament (ara sezzjoni 5.1).
Informazzjoni applikabbli għall-indikazzjonijiet kollha:

Meta tinqabez xi doża, il-pazjent għandu japplika l-krema meta huwa/hija tiftakar u mbagħad jkompli bl-iskeda regolari. Madankollu il-krema maghandiex tintuza aktar minn darba kulljum.

Popolazzjoni pedjatrika
Mhux rakkomandat l-uzu f’popolazzjoni ta’ pazjenti pedjatrici. M’hemmx data dwar l-uzu ta’ “imiquimod” fit-tfal u fl-adoloxxenti fl-indikazzjonijiet approvati.

Aldara m’ghandiex tintuza fit-tfal morda bill-molluskum kotagjosum minħabba in-nuqqas ta’ effett f`din l-indikazzjoni. (Ara sezzjoni 5.1)

Metodu ta’ kif għandu jingħata
Felul ġenitali fuq barra:

Il-krema imiquimod għandha tiġi applikata f’saff irqiq u mogħrok madwar l-erja tal-felula mnaddfa sakemm il-krema tisparixxi. Applika biss fiż-żoni affetwati u evita kull applikazzjoni fuq l-uċuħ interni. Il-krema imiquimod għandha tiġi applikata qabel is-sigħat normali tal-irqad. F’dak il-perijodu ta’ trattament ta’ bejn 6 sa 10 sigħat, għandu jiġi evitat li wieħed jinħasel f’banju jew f'doċċa. Wara dan il-perijodu huwa essenzjali li l-krema imiquimod titneħħa b’sapuna ħafifa u ilma. L-applikazzjoni żejda tal-krema jew għal kuntatt fit-tul jista’ jwassal għal reazzjoni serja fil-lok t’aplikazzjoni (ara sezzjonijiet 4.4, 4.8 u 4.9). Qartas li tużah darba huwa biżżejjed biex ikopri żona ta’ felul ta’20cm2 (madwar 3 pulzieri2). Il-qratas m'għandhomx jintużaw mill-ġdid la darba jkunu nfetħu. L-idejn għandhom jinħasslu sew qabel u wara l-applikazzjoni tal-krema.

Irġiel mhux ċirkonċiżi li qed jitrattaw il-felul taħt il-prepuzju għandhom jiġbdu lura l-prepuzju u jaħslu l-erja kuljum (ara sezzjoni 4.4).

Karċinoma superfiċjali taċ-ċellula bażali:
Qabel ma japplikaw il-krema imiquimod, il-pazjenti għandhom jaħslu l-erja ta' trattament b'sapun ħafif u ilma u jixxottaw sew. Għandha tiġi applikata biżżejjed krema biex tkopri l-erja ta' trattament, li jinkludi ċentimetru ta' ġilda li ddawwar it-tumur. Il-krema għanda tiġi mgħorka fl-erja ta' trattament sakemm il-krema tisparixxi. Il-krema għandha tiġi applikata qabel is-sigħat normali ta' l-irqadt u għandha tibqa' fuq il-ġilda għal madwar 8 sigħat. Matul dan il-perijodu, id-doċċi u l-banjijiet għandhom jiġu evitati. Wara dan il-perijodu huwa essenzjali li l-krema imiquimod titneħħa b’sapun ħafif u l-ilma.

Il-qratas m'għandhomx jintużaw mill-ġdid la darba jkunu nfetħu. L-idejn għandhom ikunu nodfa qabel u wara l-applikazzjoni tal-krema.

Ir-rispons tat-tumur trattat għal krema imiquimod għandu jiġi assessjat 12-il ġimgħa wara tmiem 
it-trattament. Jekk it-tumur trattat juri rispons inkomplet, għandha tintuża terapija differenti (ara sezzjoni 4.4).

Jista' jittieħed perijodu ta' serħan ta' diversi jiem (ara sezzjoni 4.4) jekk ir-reazzjoni tal-ġilda għal krema imiquimod jikkaġuna skonfort eċċessiv 'il-pazjent, jew jekk l-infezzjoni tiġi osservata fis-sit ta' trattament. Fil-każ ta' l-aħħar, għandhom jittieħdu miżuri oħra xierqa.

Keratosi aktinika:

Qabel ma japplikaw il-krema imiquimod, il-pazjenti għandhom jaħslu l-erja ta' trattament b'sapun ħafif u ilma u jixxottaw sew. Għandha tiġi applikata biżżejjed krema biex tkopri l-erja ta' trattament. 
Il-krema għanda tiġi mgħorka fl-erja ta' trattament sakemm il-krema tisparixxi. Il-krema għandha tiġi applikata qabel is-sigħat normali ta' l-irqad u għandha tibqa' fuq il-ġilda għal madwar 8 sigħat. Matul dan il-perijodu, id-doċċi u l-banjijiet għandhom jiġu evitati. Wara dan il-perijodu huwa essenzjali li l-krema imiquimod titneħħa b’sapun ħafif u l-ilma. Il-qratas m'għandhomx jintużaw mill-ġdid la darba jkunu nfetħu. L-idejn għandhom jinħasslu sew qabel u wara l-applikazzjoni tal-krema.

4.3
 Kontraindikazzjonijiet
Sensittività eċċessiva għas-sustanza attiva jew għal kwalunkwe sustanza mhux attiva elenkata fis-sezzjoni 6.1.

4.4
Twissijiet speċjali u prekawzjonijiet għall-użu

Felul ġenitali fuq barra, karċinoma superfiċjali ta' ċellola bażali u keratosi aktinika:

Evita l-kuntatt ma' l-għajnejn, ix-xofftejn u l-imnifsejn.

Imiquimod għandu l-potenzjal li jħarrax il-kundizzjonijiet infjammatorji tal-ġilda.

Il-krema imiquimod għandha tintuża b'kawtela f'pazjenti li għandhom kundizzjonijiet awtoimmuni (irreferi għal sezzjoni 4.5). Konsiderazzjoni għandha tingħata sabiex jitwieżen is-siwi tat-trattament b'imiquimod għal dawk il-pazjenti bir-riskju assoċjat ma' tiħżin possibbli tal-kundizzjoni awtoimmuni.

Il-krema imiquimod għandha tintuża b'kawtela f'pazjenti li kellhom trapjant ta' organu (irreferi għal sezzjoni 4.5). Konsiderazzjoni għandha tingħata sabiex jiġi mwieżen is-siwi tat-trattament b'imiquimod għal dawn il-pazjenti bir-riskju assoċjat bil-possibilità ta' riġettazzjoni ta' l-organu jew il-mard tal-graft kontra l-ospitu.

It-terapija bil-krema imiquimod mhix rakkomandata sakemm il-ġilda tkun tfieqet minn kull trattament mediċinali jew kirurġiku ta' qabel. Applikazzjoni fuq gilda maqsuma jista iwassal biex jigi assorbit aktar imiquimod li jista jwassal ghal riskju akbar ta effetti mhux mixtieqa (irriferi ghal sezzjoni 4.8 u 4.9)

L-użu tal-faxxa okklusiva mhix rakkomandata b'terapija bil-krema imiquimod.

L-eċċipjenti methylhydroxybenzoate (E218) u propylhydroxybenzoate (E216) jistgħu jikkaġunaw reazzjonijiet allerġiċi (possibbilment ittardjati). Cetyl alcohol u stearyl alcohol jistgħu jikkawżaw reazzjonijiet lokali fil-ġilda (eż. dermatite tal-kuntatt). Benzyl alcohol jista’ jikkawża reazzjonijiet allerġiċi u irritazzjoni lokali ħafifa.
Rarement, reazzjonijiet ta' infjammazzjoni lokali li jinkludu l-ġilda tnixxi jew it-tnawwir iseħħu wara ftit applikazzjonijiet bil-krema imiquimod. Reazzjonijiet ta' infjammazzjoni lokali jistgħu jkunu akkumpanjati, jew ikunu preċeduti b'sinjali u sintomi bħal ta' l-influwenza li jinkludu tħossok ma tiflaħx, deni, nawsea, majlaġji u tregħid. Interruzzjoni fid-dożaġġ għandu jiġi kkonsidrat.

Imiquimod għandu jintuża b'kawtela f'pazjenti li għandhom riżerva mnaqqsa ematoloġika (irreferi għal sezzjoni 4.8d).

Felul ġenitali fuq barra:

Hemm esperjenza ristretta fl-użu tal-krema imiquimod fit-trattament ta’ irġiel bil-felul assoċjat 
mal-prepuzju. Id-database tas-sigurtà, f’irġiel mhux ċirkonċiżi, trattati bil-krema imiquimod tliet darbiet fil-ġimgħa u li jaħslu l-prepuzju kuljum bħala rutina hija ta’ inqas minn 100 pazjent. Fi studji ohra, li fihom ma ġietx segwita r-rutina ta’ iġene fir-rigward tal-prepuzju, kien hemm żewg każi ta’ fimosi serji u każ ieħor ta’ kontrazzjoni li wassal għal ċirkonċiżjoni. Għalhekk, it-trattament f’din il-popolazzjoni ta’ pazjenti huwa rakkomandat biss għal irġiel li lesti jsegwu rutina ta’ kuljum fl-iġene tal-prepuzju. Sinjali bikrija ta’ kontrazzjoni jistgħu jinkludu reazzjonijiet lokali tal-ġilda (p.e. tgħawwir, ulċerazzjoni, edema, twebbis), jew diffikultajiet akbar biex tiritratta l-prepuzju. Jekk dawn is-sintomi iseħħu, it-trattament għandu jieqaf ħesrem. Bit-tagħrif attwali disponibbli, mhux rakomandat li felul uretrali, intra-vaġinali, ċervikali, rettali u intra-anali jiġi trattat b’dan il-mod. It-terapija bil-krema imiquimod m’għandhiex tinbeda f’tessuti fejn hemm feriti miftuħin kemm-il darba din l-erja ma tkunx fieqet. 

Reazzjonijiet tal-ġilda lokali bħalma hi eritema, tgħawwir, sliħ, sfoll u edema huma komuni.    Reazzjonijiet lokali oħra bħalma hi ebusija, ulċerazzjoni, inkrostar, u nuffat ġew rapportati wkoll. Jekk  ikun hemm reazzjoni intollerabbli fuq il-ġilda, il-krema għandha titneħħa billi tinħasel l-erja b’sapuna hafifa u ilma. It-trattament bil-krema imiquimod jista’ tissokta wara li r-reazzjoni fuq il-ġilda tkun immoderat. Ir-riskju ta’ reazzjonijiet lokali serji tal-ġilda jistgħu jiżdiedu meta imiquimod hu wżat f’dożi aktar għolja minn dawk rakkomandati (ara sezzjoni 4.2). Madankollu, f’każijiet rari reazzjonijiet lokali qawwija li kellhom bżonn trattament u/jew ikkawżaw inkapacità temporanja ġew osservati f’pazjenti li wżaw imiquimod skond l-istruzzjonijiet. Meta seħħew dawn ir-reazzjoniiet fil-meatus uretrali, xi nisa sabuha diffiċli biex jgħaddu l-urina, xi drabi wkoll ħtiegu katiterazzjoni ta’ emerġenza u trattament fl-erja affetwata.

L-ebda esperjenza klinika ma teżisti bil-krema imiquimod applikata minnufiħ wara trattament b’mediċini kutaneji oħra applikati għat-trattament tal-felul estern jew ta’ madwar il-parti anali. Il-krema imiquimod għandha tinħasel minn mal-ġilda qabel kull attività sesswali. Il-krema imiquimod tista' iddgħajjef il-kondoms u dijaframmi, għalhekk l-użu konġunt ma' krema imiquimod mhux rakkomandat. Forom alternattivi oħra ta’ kontraċezzjoni għandhom jiġu kunsidrati.

F’pazjenti immunikompromessi, trattament ripetut bil-krema imiquimod m’huwiex rakkomandat.

Għalkemm dejta ristretta wriet rata ogħla fit-tnaqqis tal-felul f’pazjenti li huma pożittivi bl-HIV, 
il-krema imiquimod ma wrietx li hi daqstant effettiva fir-rigward ta’ tneħħija tal-felul f’dan il-grupp ta’ pazjenti.

Karċinoma superfiċjali taċ-ċellula bażali:

Imiquimod ma ġiex evalwat għat-trattament ta' karċinoma taċ-ċellola bażali fi spazju ta' 1ċm 
mill-kappell ta' l-għajn, l-imnieħer, ix-xofftejn jew il-linja tax-xahar.

Waqt it-terapija u sakemm tfiq, il-ġilda affettwata x'aktarx tidher notevolment differenti mill-ġilda normali. Reazzjonijiet lokali tal-ġilda huma komuni imma dawn ir-reazzjonijiet jonqsu fl-intensità matul it-terapija jew jirrisolvu wara waqfien ta' terapija bil-krema imiquimod. Hemm assoċjazzjoni bejn ir-rata ta' tneħħija kompleta u l-intensità tar-reazzjonijiet tal-ġilda lokali (e.g. eritema). Ir-reazzjonijiet tal-ġilda lokali jistgħu jkunu relatati ma' l-istimulazzjoni tar-rispons immunoloġiku. Jekk meħtieġ minħabba l-iskumdità tal-pazjent jew minħabba is-severità tar-reazzjoni lokali tal-ġilda, jista' jittieħed perijodu ta' serħan ta' diversi jiem. It-trattament bil-krema imiquimod jista’ jissokta wara li r-reazzjoni fuq il-ġilda tkun immoderat.

L-eżitu kliniku tat-terapija jista' jiġi stabbilit wara r-riġenerazzjoni tal-ġilda trattata, madwar 12-il ġimgħa wara t-tmiem tat-trattament.

Ma teżisti ebda esperjenza klinika dwar l-użu tal-krema imiquimod għal pazjenti immunokompromessi.

Ma' teżisti l-ebda esperjenza klinika għal pazjenti li għandhom BCC rikorrenti jew kienu trattati għalih qabel, għalhekk l-użu għal trattamenti ta' tumuri użati qabel mhux rakkomandat.

Dejta minn prova klinikika b'tikketta tidher tissuġerixxi li tumuri kbar (>7.25 ċm2) probabbli li jirrispondu inqas għal terapija b' imiquimod.

L-erja tal-wiċċ tal-ġilda trattata għandha tiġi protetta mill-espożizzjoni tax-xemx.

Keratosi aktinika

Feriti li mhumiex klinikament tipiċi bħal keratosi aktinika(AK) jew li huma suspettużi għal malinnjità għandha issirilhom bijopsija sabiex jiġi stabbilit it-trattament xieraq.

Imiquimod ma ġiex evalwat għat-trattament ta' keratosi aktinika fuq il-kappell ta' l-għajnejn, ġewwa 
fl-imnifsejn, jew widnejn, jew iż-żona tax-xoffa ġewwa l-burdura vermiljona.

Hemm biss dejta ristretta ħafna dwar l-użu ta' imiquimod għat-trattament ta' keratosi aktinika f'postijiet anatomiċi barra mill-wiċċ u l-qorriegħa. Id-dejta disponibbli dwar keratosi aktinika fuq id-dirgħajn mill-minkeb sal-polz u l-idejn ma jsostnux l-effikaċja f'din l-indikazzjoni u għalhekk l-użu għal dan mhux rakkomandat.

Imiquimod mhux rakkomandat għat-trattament ta' feriti ta' keratosi aktinika(AK) b'iperkeratosi jew ipertropija notevoli kif jidher f'kallu kutaneju.

Waqt it-terapija u sakemm tfiq, il-ġilda affettwata x'aktarx tidher notevolment differenti mill-ġilda normali. Reazzjonijiet lokali tal-ġilda huma komuni imma dawn ir-reazzjonijiet jonqsu fl-intensità matul it-terapija jew jirrisolvu wara waqfien ta' terapija bil-krema imiquimod. Hemm assoċjazzjoni bejn ir-rata ta' tneħħija kompleta u l-intensità tar-reazzjonijiet tal-ġilda lokali (e.ż. eritema). Ir-reazzjonijiet tal-ġilda lokali jistgħu jkunu relatati ma' l-istimulazzjoni tar-rispons immunoloġiku. Jekk meħtieġ minħabba l-iskumdità tal-pazjent jew minħabba s-severità tar-reazzjoni lokali tal-ġilda, jista' jittieħed perijodu ta' serħan għal diversi jiem. It-trattament bil-krema imiquimod jista’ jissokta wara li r-reazzjoni fuq il-ġilda tkun immoderat.

Kull perijodu ta' trattament m'għandux jiġi estiż għal aktar minn 4 ġimgħat minħabba dożi li ma ttieħdux  jew perijodi ta' serħan. 

L-eżitu kliniku tat-terapija jista' jiġi stabbilit wara r-riġenerazzjoni tal-ġilda trattata, madwar 4-8 ġimgħat wara t-tmiem tat-trattament. 

Ma teżisti ebda esperjenza klinika dwar l-użu tal-krema imiquimod għal pazjenti immunokompromessi.

Informazzjoni dwar trattament mill-ġdid ta’ leżjonijiet ta’ keratosi aktinika li jkunu fiequ wara kors wieħed jew żewġ korsijiet ta’ trattament u wara jerġgħu joħorġu hija mogħtija fis-sezzjoni 4.2 u 5.1.
Dejta minn prova klinika bit-tikketta tidher tissuġerixxi li pazjenti b'aktar minn 8 leżjonijiet dovuti għal keratosi aktinika(AK) wrew tnaqqis fir-rata ta' tneħħija kompleta meta mqabbla ma' pazjenti b'inqas minn 8 feriti.

L-erja tal-wiċċ tal-ġilda trattata għandha tiġi protetta mill-espożizzjoni tax-xemx.

4.5 Interazzjoni ma’ prodotti mediċinali oħra u forom oħra ta’ interazzjoni
Ma twettaq l-ebda studju ta’ interazzjoni. Dan jinkludi studji b'mediċini immunisuppressivi. Dawn l-interazzjonijiet mal-mediċini sistemiċi jkunu limitati bl-assorbiment perkutaneju minimu tal-krema imiquimod.

Minħabba l-karatteristiċi immunostimulanti, il-krema imiquimod għandha tintuża b'kawtela f'pazjenti li qed jirċievu mediċini immunosuppressivi (ara sezzjoni 4.4).

4.6
Fertilità, tqala u treddigħ

Tqala

Għal imiquimod m'hemmx dejta klinika fuq tqalat esposti. Studji f’annimali ma wrewx effetti diretti jew indiretti tossiċi fuq it-tqala, l-iżvilupp ta’ l-embriju/fetu, il-ħlas jew l-iżvilupp wara t-twelid (ara sezzjoni 5.3). Wieħed għandu joqgħod attent meta jikteb riċetta għal din il-mediċina għal nisa tqal.

Treddigħ

Billi m'hemmx livelli kwantitattivi (> 5 ng/ml) rivelati ta' imiquimod fis-sirum wara doża waħda jew multipli, l-ebda rakkomandazzjoni ma tista' tingħata dwar l-użu jew le lin-nisa li qed ireddgħu.

4.7
Effetti fuq il-ħila biex issuq u tħaddem magni

Krema Aldara m’għandu l-ebda effett jew ftit li xejn għandu effett fuq il-ħila biex issuq u tħaddem magni.
4.8
Effetti mhux mixtieqa  

a)
Deskrizzjoni Ġenerali:

Felul ġenitali fuq barra:

Fil-provi pivitali b’dożaġġ ta’ 3 darbiet fil-ġimgha, l-aktar reazzjonijiet avversi tal-mediċina rapportati li ġew iġġudikati li probabilment jew possibilment huma relatati mal-krema imiquimod kienu reazzjonijiet fuq il-lok ta’applikazzjoni fis-sit ta’ trattament tal-felul (33.7% ta' pazjenti trattati b'imiquimod). Xi reazzjonijiet sistemiċi avversi, li jinkludu uġigħ ta’ ras (3.7%), sintomi ta' l-influwenza (1.1%), u milaġja (1.5) ġew rapportati wkoll.
Reazzjonijiet avversi rapportati mill-pazjenti minn 2292 pazjenti trattati bil-krema imiquimod fi studji kontrollati bi plaċebo u studji kliniċi miftuħa huma preżentati hawn isfel. Dawn il-każijiet avversi huma konsidrati li ta' lanqas huma possibilment b'mod każwali relatati mat-trattament b'imiquimod.

Karċinoma superfiċjali taċ-ċellula bażali:

Fi provi b'doża ta’ 5 darbiet kull ġimgħa 58% tal-pazjenti ħassew ta' lanqas avveniment avvers wieħed. L-aktar każijiet avversi frekwentament rapportati mill-provi li probabilment jew possibilment huma dikjarati li setgħu seħħew minħabba l-krema imiquimod huma disturbi tas-sit ta' l-applikazzjoni, bi frekwenza ta' 28.1%.  Xi reazzjonijiet sistematiċi avversi, li jinkludu uġigħ fid-dahar (1.1%) u sintomi bħal ta' l-influwenza (0.5%) ġew rapportati f'pazjenti li użaw il-krema imiquimod.

Reazzjonijiet avversi rapportati minn pazjenti f'185 pazjent li kienu qed jużaw il-krema imiquimod fi studji kliniċi ta' fażi III ikkontrollati bi plaċebo għal karċinoma superfiċjali taċ-ċellola bażali huma preżentati hawn isfel. Dawn il-każijiet avversi huma konsidrati li ta' lanqas huma possibilment b'mod każwali relatati mat-trattament b'imiquimod.

Keratosi aktinika:

Fil-provi pivitali b'doża li tittieħed 3 darbiet fil-ġimgħa u meħuda fuq 2 korsijiet kull wieħed ta' 4 ġimgħat, 56% tal-pazjenti fuq imiquimod irraportaw ta' lanqas każ avvers wieħed. L-aktar każ avvers f'dawn il-provi rrappurtat b'mod frekwenti li possibilment jew probabilment huwa relatat mal-krema imiquimod kien dak ta’ reazzjonijiet fuq is-sit t'applikazzjoni (22% ta' pazjenti trattati b'imiquimod). Xi reazzjonijiet avversi sistematiċi, li jinkludu uġigħ fil-muskolu (2%) ġew rapportati f'pazjenti trattati b'imiquimod. 

Reazzjonijiet avversi rapportati minn pazjenti minn 252 pazjent li kienu qed jużaw il-krema imiquimod fi studji kliniċi ta' fażi III għal keratinosi aktinika ikkontrollati permezz ta' midjum huma preżentati hawn isfel. Dawn il-każijiet avversi huma konsidrati li ta' lanqas huma possibilment b'mod każwali relatati mat-trattament b'imiquimod.

b)
Każijiet avversi elenkati f'tabella:

Il-frekwenzi huma mfissra bħala Komuni ħafna (≥ 1/10), Komuni (≥1/100 sa <1/10) u Mhux komuni (≥1/1,000 sa <1/100). Frekwenzi aktar baxxi minn provi kliniċi m'humiex rapportati hawn.

	Karċinoma superfiċjali taċ-ċellola bażali (5x/ġmgħ, 6 ġmgħ) 

ċ)
Każijiet avversi li jseħħu ta' spiss:

Felul ġenitali fuq barra:

Investigaturi tal-provi kontrollati bi plaċebo kienu meħtieġa li jevalwaw sinjali kliniċi obbligati bi protokoll (reazzjonijiet tal-ġilda). Dawn l-istimi tas-sinjali kliniċi obbligati bi protokoll jindikaw li 
r-reazzjonijiet lokali fuq il-ġilda li jinkludu eritema (61%), tnawwir (30%), sliħ/sfoll/qxur (23%) u edema (14%) kienu komuni f'dawn il-provi kliniċi kontrollati bi plaċebo bil-krema imiquimod applikata tliet darbiet fil-ġimgħa (ara sezzjoni 4.4). Reazzjonijiet tal-ġilda lokali, bħal eritema, huma probabilment estensjoni ta' l-effetti farmakoloġiċi tal-krema  imiquimod. 

Reazzjonijiet tal-ġilda f'sit remot, prinċipalment eritema (44%), kienu wkoll rapportati fi provi kliniċi kontrollati bi plaċebo. Dawn ir-reazzjonijiet kienu siti li ma kellhomx felul li setgħu ġew f'kuntatt 
mal-krema imiquimod. Il-biċċa l-kbira minn dawn ir-reazzjonijiet kienu ħfief sa moderati fil-qawwa tagħhom u rrisolvew fi żmien ġimagħtejn wara l-waqfien tat-trattament. Madankollu, f'xi każijiet dawn ir-reazzjonijiet kienu serji, kienu jeħtieġu t-trattament u/jew jikkawżaw inkapaċità. F'każijiet rari ħafna, reazzjonijiet qawwija fil-meatus uretrali wassal għal disurja fin-nisa (ara sezzjoni 4.4).

Karċinoma superfiċjali taċ-ċellula bażali:

Investigaturi tal-provi kliniċi kontrollati bi plaċebo kienu meħtieġa li jevalwaw sinjali kliniċi obbligati bi protokoll (reazzjonijiet tal-ġilda). Dawn l-istimi tas-sinjali kliniċi obbligati bi protokoll jindikaw li eritema serja (31%), tnawwir serju (13%), u tnixxif u qxur (19%) kienu komuni ħafna f'dawn il-provi kliniċi bil-krema imiquimod applikata 5 darbiet fil-ġimgħa (ara sezzjoni 4.4 għal aktar dettalji).  Reazzjonijiet tal-ġilda lokali, bħal eritema, huma probabilment estensjoni ta' l-effetti farmakoloġiċi 
tal-krema imiquimod.

Infezzjonijiet tal-ġilda matul it-trattament b'imiquimod ġew osservati. Filwaqt li sequelae serja ma rriżultatx, il-possibilità ta' infezzjoni f'ġilda maqsuma għandha dejjem tiġi kkonsidrata.  

Keratosi aktinika:

Fil-provi kliniċi bil-krema imiquimod 3 darbiet fil-ġimgħa għal 4 jew 8 ġimgħat l-aktar reazzjonijiet frekwenti li seħħew fis-sit t'applikazzjoni kienu ħakk fis-sit bersalljat (14%) u ħruq fis-sit bersalljat (5%).  Eritema qawwija (24%) u tnixxif u qxur (20%) kienu komuni ħafna. Reazzjonijiet tal-ġilda lokali, bħal eritema, huma probabilment estensjoni ta' l-effetti farmakoloġiċi tal-krema imiquimod. Ara 4.2 u 4.4 għal informazzjoni fuq perijodi ta' serħan.

Infezzjonijiet tal-ġilda matul it-trattament b'imiquimod ġew osservati. Filwaqt li sequelae serja ma rriżultatx, il-possibilità ta' infezzjoni f'ġilda maqsuma għandha dejjem tiġi kkonsidrata.

d)
Reazzjonijiet avversi applikabbli għall-indikazzjonijiet kollha: 

Waslu rapporti ta' ipopigmentazzjoni u iperpigmentazzjoni lokalizzata wara l-użu bil-krema imiquimod.  Informazzjoni sussegwenti tissuġerixxi li dawn il-bidliet fil-kulur tal-ġilda jistgħu jkunu permanenti f'xi pazjenti. Tkomplija ta` studju fuq 162 pazjent hames snin wara trattament ghal sBCC ipopigmentazzjoni  mhux severa gew osservati fi 37% tal-pazjenti w ipopigmentazzjoni moderata giet osservata f` 6% tal-pazjenti.  56% tal-pazjenti  ma urewx ipopigmentazzjoni, iperpigmentazzjoni ma gietx irrapotata.

Studji kliniċi li jistħarrġu l-użu ta' imiquimod għat-trattament ta' keratosi aktinika rrivelaw frekwenza ta' 0.4% (5/1214) ta' alopeċja fis-sit ta' trattament taż-żona tal-madwar. Waslu rapporti ta' wara t-tqegħid fis-suq li hemm suspett t'alopeċja waqt it-trattament ta' sBCC u EGW.

Tnaqqis fl-emoglobina, fl-għadd totali ta' ċelloli tad-demm, newtrofili u plejtlits assoluti ġew osservati fil-provi kliniċi. Dan it-tnaqqis mhux ikkonsidrat li hu klinikament sinifikattiv f'riżerva ematoloġika normali. Pazjenti li għandhom riżerva ematoloġika mnaqqsa ma ġewx studjati fl-istudji kliniċi. Tnaqqis fil-parametri ematoloġiċi li jinħtieġu intervent kliniku ġew rapportati fl-esperjenza wara t-tqegħid fis-suq. Wara it-tqegħid fis-suq, kien hemm rapporti ta’ livelli oghlja ta’ enzimi tal-fwied.

Waslu rapporti rari li kundizzjonijiet awtoimmuni ħraxu.

Waslu rapporti minn provi kliniċi ta' każijiet rari dwar reazzjonijiet dermatoloġiċi għal mediċina f'sit remot, li jinkludi eritema multiforme. Kien hemm rapporti ta' reazzjonijiet serji tal-ġilda mill-esperjenza ta' wara t-tqegħid fis-suq dwar erythema multiforme, is-sindromu ta' Stevens Johnson u lupus eritematosi kutanea.

e)
Popolazzjoni pedjatrika

Imiquimod kien investigat fi studji kliniċi ikkontrollati b’pazjenti pedjatriċi (irriferi ghal sezzjoni 4.2 u 5.1). Ma kien hemm l-ebda evidenza ta’ reazzjonijiet sistemiċi. Reazzjonijiet fis-sit ta’ applikazzjoni seħħew b’mod aktar frekwenti wara imiquimod milli wara midjum, iżda l-inċidenza u l-intensità ta’ dawn ir-reazzjonijiet ma kienux differenti minn dawk li dehru f’indikazzjonijiet liċenzjati fl-adulti. Ma kien hemm l-ebda evidenza għall-reazzjoni avversa serja ikkawżata minn imiquimod f’pazjenti pedjatriċi.

Rappurtar ta’ reazzjonijiet avversi suspettati

Huwa importanti li jiġu rrappurtati reazzjonijiet avversi suspettati wara l-awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r-riskju tal-prodott mediċinali. Il-professjonisti tal-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali imniżżla f’Appendiċi V.

4.9
Doża eċċessiva

Meta applikat topikament, doża sistematika eċċessiva bil-krema imiquimod mhux probabbli sseħħ minħabba assorbenza perkutanea minima. Studji fil-fniek rrivelaw doża letali dermali ta’ aktar minn 5g/kg. Dożagg dermali eċċessiv u persistenti tal-krema imiquimod tista’ twassal ghal reazzjonijniet lokali severi tal-ġilda. Wara inġestjoni aċċidentali, jista' jkun hemm tqallih, emesi, uġigh ta’ ras, uġigħ tal-muskoli u deni wara doża waħdanija ta’ 200 mg imiquimod li tikkorispondi mal-kontenut ta’16-il qartas. L-aktar każ kliniku avvers serju rapportat wara teħid ta’ dożi orali ta’ ( 200  mg kien ta’ ipotensjoni li gie riżolt wara tehid ta’ fluwidi b’mod orali jew fil-vini.

5.
PROPRJETAJIET FARMAKOLOĠIĊI
5.1
Proprjetajiet farmakodinamiċi
Kategorija farmakoterapewtika: Kemoterapewtiċi għall-użu topiku, antivirali, Kodiċi ATC: D06BB10 
Imiquimod huwa modifikatur li jirrispondi fis-sistema immuni. Studji eżawrjenti marbuta jissuġerixxu li riċevitur fil-membrana għal imiquimod jeżisti fiċ-ċelloli immuni li jirrispodu. Imiquimod m’għandux effett antivirali dirett. F’annimali mudelli, imiquimod huwa effettiv kontra l-infezzjonijiet virali u jaħdem bħala aġent ewlieni kontra t-tumuri bl-indukrar ta’ alpha interferon u ċitokini oħra.  
Is-sensitizzazzjoni ta’ alpha interferon u ċitokini oħra wara l-applikazzjoni tal-krema imiquimod għal felul li jinsab fit-tessut ġenitali ġie stabbilit fi studji kliniċi.

Żidied fil-livelli sistematiċi t'alpha interferon u ċitokoni oħra wara applikazzjoni topikali ta' imiquimod ġew murija fi studju farmakokinetiku.

Felul ġenitali fuq barra:

Effikaċja klinika

Ir-riżultati ta’ 3 studji ewlenien ta’ fażi III fuq l-effetività urew li t-trattament bl-imiquimod għal sittax-il ġimgħa kienu sinjifikattivament aktar effettivi mit-trattament bil-vettura kif imkejjel ghat-tneħħija totali ta’ felul itrattat.

F’119-il pazjent mara ttrattati bl-imiquimod, ir-rata totali kkombinata ta’ eliminazzjoni kienet ta’ 60% meta mqabbla ma 20% f’105 pazjenti trattati bil-vettura (95% CI ghad-differenza tar-rata: 20% sa 61%, p<0.001). F’dawk il-pazjenti li l-felul kollu tneħħa, iż-żmien medjan ta’ tneħħija kienet ta’ 8 ġimghat.

F’157 pazjent raġel ittrattat bl-imiquimod, ir-rata totali kkombinata ta’ tneħhija kienet ta’ 23% meta mqabbla ma 5% f’161 pazjent trattat bil-vettura (95% CI ghad-differenza tar-rata: 3% sa 36%, p<0.001). F’dawk il-pazjenti li kienu qed jużaw imiquimod li l-felul tagħhom tneħħa kollu, iż-żmien medjan ta’ tneħħija kien ta’12-il ġimgha.
Karċinoma superfiċjali taċ-ċellula bażali:

Effikaċja klinika

L-effikaċja ta' imiquimod li jingħata 5 darbiet fil-ġimgħa għal 6 ġimgħat kien studjat f'żewġ provi kliniċi double blind kontrollati. Tumuri bersalljati kienu istoloġikament konfermati li kienu karċinomi superfiċjali ta' ċellula bażali b'daqs minimu ta' 0.5 ċm2 u b'dijametru massimu ta' 2 ċm. Tumuri li kienu jinsabu fi ħdan 1 ċm mill-għajnejn, l-imnieħer, il-widnejn jew l-linja tax-xagħar kienu esklużi. F'analiżi puljata ta' dawn l-istudji, it-tneħħija istoloġika ġiet innotata fi 82% (152/185) ta' pazjenti. Meta eżami kliniku ġie inkluż ukoll, it-tneħħija dikjarata permezz ta' dan il-punt ta' tmiem kompost ġiet innotata f'75% (139/185) ta' pazjenti. Dawn ir-riżultati kienu statistikament sinifikanti (p<0.001) bi tqabbil mal-vehicle group, 3% (6/179) u 2% (3/179) rispettivament. Kien hemm assoċjazzjoni sinifikanti bejn l-intensità tar-reazzjonijiet lokali tal-ġilda (eż. eritema) li dehret waqt il-perijodu ta' trattament u ta’ tneħħija kompluta tal-karċinoma taċ-ċellola bażali.  

Dejta ta hames snin minn studju mingħajr kontrolli b'tikketta li tidher tindika stima ta' 77.9% [95% CI (71.9%, 83.8%)] tal-pazjenti kollha li inizjalment bdew it-trattament saru klinikament ċari u baqgħu ċari wara 60 xahar. 
Keratosi aktinika:

Effikaċja klinika:
L-effikaċja ta' imiquimod applikat 3 darbiet fil-ġimgħa għal kors wieħed jew żewġ korsijiet ta' 4 ġimgħat, isseparati b'perijodu mingħajr  trattament ta' 4 ġimgħat, ġie studjat f'żewġ provi kliniċi double-blind vehicle controlled. Il-pazjenti kellhom leżjonijiet ta' kertosi aktinika klinikament tipiċi, viżibbli, diskreti, li mhumiex iperkeratoniċi, li mhumiex ipertropiċi fuq il-qorriegħa li qed titfartas jew wiċċ fi ħdan 25 cm2 erja ta' trattament. 4-8 leżjonijiet ta' kertosi aktinika ġew trattati.Ir-rata ta' tneħħija kompluta (imiquimod nieqes il-plaċebo) għal provi kombinati kienet ta' 46.1% (CI 39.0%, 53.1%).  

Dejta fuq sena minn żewġ studji t'osservazzjoni kombinati jindikaw stat ta' rikorrenza ta' 27% (35/128 pazjent) f'dawk il-pazjenti li saru klinikament ċari wara kors jew tnejn ta' trattament. Ir-rata ta' rikorrenza għal leżjonijiet individwali kienet ta' 5.6% (41/737). Rati ta' rikorrenza korrispondenti għal vettura kienu 47% (8/17-il pazjent) u 7.5% (6/80 leżjoni). 
Żewġ provi kliniċi open-label, randomised, ikkontrollati qabblu l-effetti fit-tul ta’ imiquimod ma’ dawk ta’ diclofenac topiku f’pazjenti b’keratosi aktinika fir-rigward tar-riskju ta’ progressjoni għal karċinoma taċ-ċellula skwamuża (SCC - squamous cell carcinoma) in situ jew invażiva. Trattamenti ngħataw kif rakkomandat uffiċjalment. Jekk iż-żona ta’ AK ittrattata ma kinitx imfejqa kompletament mil-leżjonijiet, jistgħu jinbdew ċikli addizzjonali ta’ trattament. Il-pazjenti kollha kienu segwiti sakemm waqfu jieħdu t-trattament jew sa 3 snin wara randomisation. Inħarġu riżultati minn meta-analiżi taż-żewġ provi.

Total ta’ 482 pazjent kienu inklużi fil-provi, minn dawn 481 pazjent irċevew trattamenti tal-istudju u minn dawn 243 kienu ttrattati b’imiquimod u 238 pazjent b’diclofenac topiku. Iż-żona ta’ AK ittrattata kienet tinsab fuq il-qorriegħa li qed titfartas jew fil-wiċċ b’erja kontigwa ta’ madwar 40 cm² għaż-żewġ gruppi ta’ trattament li ppreżentaw b’numru medjan ta’ 7 leżjonijiet klinikament tipiċi ta’ AK fil-linja bażi. Hemm esperjenza klinika minn 90 pazjent li rċevew 3 ċikli jew aktar ta’ trattament b’imiquimod, 80 pazjent li rċevew 5 ċikli jew aktar ta’ trattament b’imiquimod matul il-perjodu ta’ studju ta’ 3 snin.

Rigward il-punt finali primarju, il-progressjoni istoloġika, b’kollox 13 minn 242 pazjent (5.4%) tal-grupp ta’ imiquimod u 26 minn 237 pazjent (11.0%) tal-grupp ta’ diclofenac instabu li kellhom progressjoni istoloġika għal SCC in situ jew invażiva fi żmien 3 snin, differenza ta’ -5.6% (CI ta’ 95%: ‑10.7% sa -0.7%). Minn dawn 4 minn 242 pazjent (1.7%) mill-grupp ta’ imiquimod u 7 minn 237 pazjent (3.0%) mill-grupp ta’ diclofenac instabu li kellhom progressjoni istoloġika għal SCC invażiva fil-perjodu ta’ 3 snin.

Total ta’ 126 minn 242 pazjent ittrattati b’imiquimod (52.1%) u 84 minn 237 pazjent ittrattati b’diclofenac topiku (35.4%) urew fejqan kliniku komplut taż-żona ta’ AK ittrattata f’ġimgħa 20 (jiġifieri madwar 8 ġimgħat wara t-tmiem taċ-ċiklu ta’ trattament inizjali); differenza ta’ 16.6% (CI ta’ 95%: 7.7% sa 25.1%). Għal dawk il-pazjenti b’fejqan kliniku komplut taż-żona ta’ AK ittrattata kienet evalwata l-okkorrenza mill-ġdid ta’ leżjonijiet ta’ AK. Pazjent kien magħdud bħala rikorrenti f’dawn il-provi jekk kienet osservata tal-inqas leżjoni ta’ AK waħda fiż-żona mfejqa kompletament fejn leżjoni rikorrenti setgħet tkun leżjoni li seħħet fl-istess post bħala leżjoni preżenti qabel li fieqet jew leżjoni ġdida f’xi post fiż-żona ta’ AK ittrattata. Ir-riskju ta’ rikorrenza ta’ leżjonijiet ta’ AK fiż-żona ttrattata (kif definit hawn fuq) kien ta’ 39.7% (50 minn 126 pazjent) sa xahar 12 għall-pazjenti ttrattati b’imiquimod meta mqabbla ma’ 50.0% (42 minn 84 pazjent) għall-pazjenti ttrattati b’diclofenac topiku, differenza ta’ -10.3% (CI ta’ 95%: -23.6% sa 3.3%); u 66.7% (84 minn 126 pazjent) għal trattament b’imiquimod u 73.8% (62 minn 84 pazjent) għal diclofenac topiku sa xahar 36, differenza ta’ -7.1% (CI ta’ 95%: -19.0% sa 5.7%).

Pazjent b’leżjonijiet rikorrenti ta’ AK (kif definit hawn fuq) f’żona mfejqa kompletament kellu ċans ta’ madwar 80% li jfieq kompletament mill-ġdid wara ċiklu addizjonali ta’ trattament b’imiquimod meta mqabbel ma’ ċans ta’ madwar 50% għal trattament mill-ġdid b’diclofenac topiku.

Popolazzjoni pedjatrika


L-indikazzjonijiet approvati ta’ felul genitali, keratosi aktinika u karċinoma superfiċjali taċ-ċelluli bażali m`humiex  kundizzjonijiet li wiehed normalment jara f’popolazzjoni pedjatrika w ma gewx studjati.

Il-krema Aldara giet evalwata f`erbgha studji ikkontrollati bla ghazla, “vehicle controlled” “double blind” fuq tfal bejn is- 2-15 il-sena bil molluskum kontagjosum (imiquimod n=576, vettura n=313). Dawn il-provi naqsu milli juru l-effikaċja ta’ imiquimod f’kull doża li ġiet ittestjata (3X/fil-gimgha  ghal ≤ 16 il-gimgha u 7X/fil-gimgha ghal ≤ 8 gimghat).

5.2    Tagħrif farmakokinetiku

Felul ġenitali fuq barra, karċinoma superfiċjali ta' ċellola bażali u keratosi aktinika:

Inqas minn 0.9% ta’ doża wahda applikata topikament ta’ imiquimod radjoattiv gie assorbit mill-gilda ta’ suggetti bnedmin. L-ammont żgħir ta’ mediċina assorbita fiċ-ċirkolazzjoni sistemika ġiet eliminata minnufiħ bir-rotot urinarji u fekali fil proporzjon medju ta’ 3 għal 1. L-ebda livell kwantifikabbli (>5 ng/ml) ta’ farmaċewtiku ma ġie intraċċat fis-serum wara doża waħda jew dożi topiċi multipli.

Espożizzjoni sistemika (penetrazzjoni perkutanea) ġiet ikkalkulata bl-irkupru ta’ karbonju-14 (14C( imiquimod fl-urina u l-ippurgar.

L-assorbiment sistematiku minimu ta' krema ta' 5% imiquimod tul il-ġilda ta' 58 pazjent b'keratosi aktinika ġiet osservata b'dożaġġ ta' 3 darbiet fil-ġimgħa għal 16-il ġimgħa.Il-firxa ta' assorbiment perkutaneju ma nbidletx b'mod sinifikanti bejn l-ewwel u l-aħħar doża f'dan l-istudju. L-ogħla konċentrazzjonijiet tal-mediċina fis-sirum fl-aħħar ta' ġimgħa 16 kienu osservati bejn 9 u 12-il siegħa wara u kienu 0.1, 0.2, u 1.6 ng/mL għall-applikazzjonijiet fuq il-wiċċ (12.5 mg, qartas 1 li jintuża darba), il-qorriegħa (25 mg, 2 qratas) u l-idejn/dirgħajn (75 mg, 6 qratas), rispettivament. L-erja superfiċjali t'applikaazzjoni ma ġietx ikkontrollata fil-gruppi tal-qorriegħa u l-idejn/dirgħajn.
Il-proporzjonalità tad-doża ma ġietx osservata. Half-life apparenti kienet ikkalkulata li kienet madwar 10 darbiet akbar mill-ħalf-life ta' sagħtejn li dehret wara dożi subkutaneji fi studju preċedenti, li jissuġerixxi żamma mdewma tal-mediċina fuq il-ġilda  L-irkupru awrinarju kien anqas minn 0.6% 
tad-doża applikata f'ġimgħa 16 f'dawn il-pazjenti.

Popolazzjoni pedjatrika
Il-karatteristici tal-farmakokinetika ta` “imiquimod” f`pazjenti pedjatrici bill-molluskum kontagjosum (MK) gew investigati. Dejta fuq l-“imiquimod” applikat fuq il-ġilda tal-wiċċ b`lessjoni ta MK f`pazjenti pedjatriċi ta` eta ta’ bejn 6-12 il-sena turi li l-ammont li gie assorbit sistematikament kienu baxxi w jikkumparaw ma dawk li ġew osservati f`adulti b`saħħitom w adulti b`keratosi aktinika jew karċinoma superfiċjali taċ-ċelluli bażali. F`pazjenti zghar ta’ eta’ ta’ bejn 2-5 snin l-ammont assorbit ibbazat fuq valuri Cmassimu, kien aktar gholi meta ikkumparat ma dak ta` adulti.

5.3 
Tagħrif ta' qabel l-użu kliniku dwar is-sigurtà

Tagħrif mhux kliniku ibbażat fuq studji konvenzjonali ta’ sigurtà farmakoloġika, mutaġeniċità u teratoġeniċità, ma juri l-ebda periklu speċjali għall-bnedmin.  

Fi studju tossiku-dermali fil-firien mifrux fuq erba’ xhur, tnaqqis sinjifikanti tal-piż tal-ġisem u żieda fil-piż tal-milsa ġie osservat f’0.5 u 2.5 mg/kg; effetti bhal dawn ma ntwerewx fuq studju dermali 
tal-ġrieden mifrux fuq erba’ xhur. Irritazzjoni dermali lokali, speċjalment f’dożi ogħla, ġie osservat fiż-żewġ speċi.  

Studju karsinoġeniku ta’ sentejn fuq il-ġrieden bit-teħid dermali tliet darbiet fil-ġimgha ma’ stimulax tumuri fil-lok t’applikazzjoni. Madankollu, l-inċidenzi ta’ tumuri epatoċellulari fl-annimali trattati kienu oghla minn dawk fil-kontrolli. Il-mekkaniżmu għal dan mhux magħruf, imma billi imiquimod għandu assorbiment sistemiku baxx mill-ġilda tal-bniedem, u mhuwiex mutaġeniku, kull riskju għal bniedem minn espożizzjoni sistemika x’aktarx huwa baxx. Barra dan, tumuri ma dehrux f’xi lok fi studju karsinoġeniku orali fuq il-ġrieden.

Il-krema imiquimod kienet evalwata b'bijoassaġġ ta' fotokarsinoġeniċità fi ġriedem albino mingħajr xagħar li ġew esposti għal radjazzjoni ultravjola solari (UVR). L-annimali ġew amministrati l-krema imiquimod tliet darbiet fil-ġimgħa u ġew irradjati 5 t'ijiem kull ġimgħa għal 40 ġimgħa. Il-ġrieden kienu miżmuma għal 12-il ġimgħa addizzjonali għal total ta' 52 ġimgħa. It-tumuri seħħew aktar kmieni u f'numri akbar fil-grupp ta' ġrieden li ġew amministrati l-krema vettura meta mqabbel mal-grupp ta' kontroll UVR baxx. Is-sinifikat għal bniedem mhux magħruf. L-amministrazzjoni topika tal-krema imiquimod ma rriżultatx fi tħarrix ta' tumuri fi kwalunkwe doża, meta mqabbel mall-grupp tal-krema vettura.

6.
TAGĦRIF FARMAĊEWTIKU 

6.1 
Lista ta’ eċċipjenti
isostearic acid

benzyl alcohol

cetyl alcohol

stearyl alcohol







white soft paraffin






polysorbate 60 

sorbitan stearate



glycerol
methyl hydroxybenzoate (E 218)

propyl hydroxybenzoate (E 216)
xanthan gum

ilma ppurifikat 

6.2
Inkompatibbiltajiet 

Mhux applikabbli.

6.3
Żmien kemm idum tajjeb il-prodott mediċinali

Sentejn.
6.4
Prekawzjonijiet speċjali għall-ħażna

Taħżinx f’temperatura ’l fuq minn 25 °C.

Il-qratas m’għandhomx jintużaw mill-ġdid wara li jinfetħu.

6.5
In-natura tal-kontenitur u ta’ dak li hemm ġo fiħ

Kaxxi ta’ 12-il jew 24-il qartas li kull wieħed jintuża darba biss magħmul minn fojl tal-polyester/aluminju, li fih hemm  250 mg ta’ krema. Jista’ jkun li mhux il-pakketti tad-daqsijiet kollha jkunu fis-suq.
6.6
Prekawzjonijiet speċjali għar-rimi
L-ebda ħtiġijiet speċjali

7.
DETENTUR TAL-AWTORIZZAZZJONI GĦAT-TQEGĦID FIS-SUQ
Viatris Healthcare Limited

Damastown Industrial Park

Mulhuddart

Dublin 15

DUBLIN

l-irlanda
8.
NUMRU(I) TAL-AWTORIZZAZZJONI GĦAT-TQEGĦID FIS-SUQ  
EU/1/98/080/001-002
9.
DATA TAL-EWWEL AWTORIZZAZZJONI/TIĠDID TAL-AWTORIZZAZZJONI
Data tal-ewwel awtorizzazzjoni: 18/09/1998

Data tal-aħħar tiġdid: 03/09/2008
10.
DATA TA’ REVIŻJONI TAT-TEST
Informazzjoni dettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini http://www.ema.europa.eu.
ANNESS II

A. MANIFATTUR(I) RESPONSABBLI GĦALL-ĦRUĠ TAL-LOTT

B. 
KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU

Ċ.
KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ 

D.
KOndizzjonijiet jew restrizzjonijiet fir-rigward tal-użu siGur u effettiv tal-prodott mediċinali

A.
MANIFATTUR(I) RESPONSABBLI GĦALL-ĦRUG TAL-LOTT

Isem u indirizz tal-manifatturi responsabbli għall-ħruġ tal-lott

Swiss Caps GmbH

Grassingerstraße 9

83043 Bad Aibling

Il-Ġermanja

Fuq il-fuljett ta’ tagħrif tal-prodott mediċinali għandu jkun hemm l-isem u l-indirizz tal-manifattur

responsabbli għall-ħruġ tal-lott ikkonċernat.
B.
KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU 

Prodott mediċinali li jingħata bir-riċetta tat-tabib.

Ċ.
KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ 

· Rapporti perjodiċi aġġornati dwar is-sigurtà (PSURs)
Ir-rekwiżiti biex jiġu ppreżentati rapporti perjodiċi aġġornati dwar is-sigurtàPSURs għal dan

il-prodott mediċinali huma mniżżla fil-lista tad-dati ta’ referenza tal-Unjoni (lista EURD)

prevista skont l-Artikolu 107c(7) tad-Direttiva 2001/83/KE u kwalunkwe aġġornament

sussegwenti ppubblikat fuq il-portal elettroniku Ewropew tal-mediċini.
D.
KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI

· Pjan tal-ġestjoni tar-riskju (RMP)

Id-detentur tal-awtorizzazzjoni għat-tqegħid fis-suq (MAH) għandu jwettaq l-attivitajiet u l-interventi meħtieġa ta’ farmakoviġilanza dettaljati fl-RMP maqbul ippreżentat fil-Modulu 1.8.2 tal-awtorizzazzjoni għat-tqegħid fis-suq u kwalunkwe aġġornament sussegwenti maqbul tal-RMP.
RMP aġġornat għandu jiġi ppreżentat:
· Meta l-Aġenzija Ewropea għall-Mediċini titlob din l-informazzjoni; 

· Kull meta s-sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r-riskju jew minħabba li jintlaħaq għan importanti (farmakoviġilanza jew minimizzazzjoni tar-riskji). 

Jekk il-preżentazzjoni ta’ PSUR u l-aġġornament ta’ RMP jikkoinċidu, dawn jistgħu jiġu ppreżentati fl-istess ħin.
ANNESS III

TIKKETTAR U FULJETT TA’ TAGĦRIF

A. TIKKETTAR
TAGĦRIF LI GĦANDU JIDHER FUQ IL-PAKKETT TA’ BARRA 

1.
ISEM TAL-PRODOTT MEDIĊINALI

Aldara 5%  krema

Imiquimod

2.
 DIKJARAZZJONI TAS-SUSTANZA(I) ATTIVA(I)

Kull qartas fih 12.5mg ta’ imiquimod f`250mg krema (5%)

100 mg krema jkun fiha 5 mg imiquimod 

3.
LISTA TA’ EĊĊIPJENTI
Eċċipjenti: isostearic acid, benzyl alcohol, cetyl alcohol, stearyl alcohol, white soft paraffin, polysorbate 60, sorbitan stearate, glycerol, methyl hydroxybenzoate (E 218), propyl hydroxybenzoate (E 216), xanthan gum, ilma ppurifikat.
Ara l-fuljett għal aktar informazzjoni.

4.
GĦAMLA FARMAĊEWTIKA U KONTENUT

Krema

12-il qartas. Kull wieħed fih 250 mg ta’ krema.
24 qartas. Kull wieħed fih 250 mg ta’ krema.
5.
MOD TA’ KIF U MNEJN JINGĦATA

Aqra l-fuljett ta’ tagħrif qabel l-użu.

Għal użu kutaneju

6.
TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL

Żomm fejn ma jidhirx u ma jintlaħaqx mit-tfal

7.
TWISSIJA(JIET) SPEĊJALI OĦRA, JEKK MEĦTIEĠA

Sabiex jintuża darba biss. Armi il-krema li tibqa' fil-qartas wara l-użu.

8.
DATA TA’ SKADENZA
JIS
9 
KONDIZZJONIJIET SPEĊJALI TA’ KIF JINĦAŻEN
Taħżinx f’temperatura ’l fuq minn 25 (C

10.
PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI, JEKK HEMM BŻONN

11.
ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ 
Viatris Healthcare Limited

Damastown Industrial Park

Mulhuddart

Dublin 15

DUBLIN

l-irlanda
12.
NUMRU(I) TAL-AWTORIZZAZZJONI GĦAT-TQEGĦID FIS-SUQ
EU/1/98/080/001 12-il qartas
EU/1/98/080/002 24 qartas
13.
NUMRU TAL-LOTT 

Lott

14.
KLASSIFIKAZZJONI ĠENERALI TA’ KIF JINGĦATA

15. 
ISTRUZZJONIJIET DWAR L-UŻU
Mhux applikabbli

16.
INFORMAZZJONI BIL-BRAILLE

Aldara
17.
IDENTIFIKATUR UNIKU – BARCODE 2D
barcode 2D li jkollu l-identifikatur uniku inkluż.
18.
IDENTIFIKATUR UNIKU - DATA LI TINQARA MILL-BNIEDEM
PC
SN

NN

TAGĦRIF MINIMU LI GĦANDU JIDHER FUQ IL-PAKKETTI Ż-ŻGĦAR EWLENIN  

KITBA FUQ IL-QARTAS

1.
ISEM TAL-PRODOTT MEDIĊINALI U MNEJN GĦANDU JINGĦATA
Aldara 5%  krema

imiquimod 

Għal użu għall-ġilda

2.
METODU TA’ KIF GĦANDU JINGĦATA

3.
DATA TA’ SKADENZA
JIS

4.
NUMRU TAL-LOTT

Lott

5.
IL-KONTENUT SKONT IL-PIŻ, IL-VOLUM, JEW PARTI INDIVIDWALI
250 mg krema  

6.
OĦRAJN

B. FULJETT TA’ TAGĦRIF

Fuljett ta’ tagħrif: Informazzjoni għall-utent
ALDARA 5% krema

Imiquimod

	Aqra sew dan il-fuljett kollu qabel tibda tuża din il-mediċina peress li fih informazzjoni importanti għalik.
· Żomm dan il-fuljett. Jista’ jkollok bżonn terġa’ taqrah.

· Jekk ikollok aktar mistoqsijiet, staqsi lit-tabib jew lill-ispiżjar tiegħek.

· Din il-mediċina ġiet mogħtija lilek biss. M’għandekx tgħaddiha lil persuna oħra. Tista’ tagħmlilhom il-ħsara anke jekk għandhom l-istess sinjali ta’ mard bħal tiegħek.
· Jekk ikollok xi effett sekondarju kellem lit-tabib jew lill-ispiżjar tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Ara sezzjoni 4.


F’dan il-fuljett 

1. X’inhu l-krema Aldara u għalxiex jintuża

2. X’għandek tkun taf qabel ma tuża l-krema Aldara

3. Kif għandek tuża l-krema Aldara

4. Effetti sekondarji possibbli
5. Kif taħżen il-krema Aldara 

6. Kontenut tal-pakkett u informazzjoni oħra
1.
X’inhu l-krema Aldara u għalxiex jintuża

Il-krema Aldara tista' tintuża għal tliet kundizzjonijiet. It-tabib tiegħek jista' jagħtik riċetta għal Aldara għat-trattament ta':

· Felul (condylomata acuminata) fuq il-wiċċ tal-ġenitali (organi sesswali) u madwar l-anus (il-passaġġ ta' wara)

· Karċinoma superfiċjali taċ-ċellola bażali. 

Din forma komuni ta' kanċer tal-ġilda li tikber bil-mod bi probabilità żgħira li tinfirex f'partijiet oħra tal-ġisem. Ġeneralment iseħħ f'persuni ta' mezz età u persuni anzjani, speċjalment dawk ġinġlin u tiġi kawżata minħabba espożizzjoni żejda fix-xemx. Jekk ma tiġix trattata, il-karċinoma taċ-ċellola bażali tista tisfigura, speċjalment il-wiċċ – għalhekk ir-rikonoxximent bikri u t-trattament huma importanti.

· Keratosi aktinika


Keratosi aktinika huma żoni ħorox fil-ġilda li jinsabu f'persuni li ġew esposti għal ħafna xemx matul ħajjithom. Xi wħud huma kuluriti skond il-ġilda, oħrajn huma griżi, roża, ħomor jew kannella. Jistgħu jkunu ċatti u bil-qxur, jew mgħollija, ħorox u bil-felul. Aldara għandha tintuża biss għal keratosi aktinika ċatta fuq il-wiċċ u l-qorriegħa f'pazjenti li għandhom sistema immuni b'saħħitha meta t-tabib tiegħek ddeċieda li Aldara hija l-aktar trattament adattat għalik.

Il-krema Aldara tghin lis-sistemaimmunitarja tal-gisem biex tipproduci is-sustanzi naturali li jgħinuh jiġġieled il-karċinoma ta' ċellola bażali, il-keratosi aktinika jew il-virus li jikkaġuna l-felul tiegħek. 

2.
X’għandek tkun taf qabel ma tuża l-krema Aldara
Tużax il-krema Aldara

-
jekk inti allerġiku għal imiquimod jew għal xi sustanza oħra ta’ din il-mediċina (imniżżla fis-sezzjoni 6).
Twissijiet u prekawzjonijiet 
Kellem lit-tabib jew lill-ispiżjar tiegħek qabel tuża l-krema Aldara
· Jekk użajt il-krema Aldara qabel jew preparazzjonijiet oħra simili informa lit-tabib tiegħek qabel ma tibda dan it-trattament.

· Jekk tbati minn disturbi awtoimmuni

· Jekk qatt sarlek trapjant ta’ organu

· Tużax il-krema Aldara sakemm l-erja li qed tiġi trattata tkun fieqet minn trattament preċedenti bil-mediċini jew kirurġiċi.

· Evita l-kuntatt ma' l-għajnejn, ix-xofftejn u l-imnifsejn. F'każ ta' kuntatt aċċidentali, neħħi 
l-krema billi tlaħlaħ bl-ilma.

· Tapplikax il-krema fuq ġewwa.

· Tużax aktar krema milli rakomandalek it-tabib tiegħek.

· Tgħattiex l-erja trattata bil-faxxex jew bi preparazzjoni mediċinali oħra wara li tkun applikajt il-krema Aldara.

· Jekk is-sit trattat ikun skomdu wisq, neħħi l-krema billi taħsilha sew b'sapuna ħafifa u ilma.  Hekk kif il-problema tieqaf, tista' terġa tibda' tapplika l-krema mill-ġdid.

· Għid lit-tabib tiegħek jekk għandek l-għadd totali tad-demm mhux normali.

· Minħabba l-mod kif Aldara jaħdem, jista' jkun hemm il-possibilità li l-krema tista' tħarrax 
l-infjammazzjoni eżistenti fl-erja ta' trattament.

· ● Jekk qed tiġi kkurat għal felul ġenitali, segwi dawn l-prekawzjonijiet addizzjonali:

Irġiel bil-felul taħt il-prepuzju għandhom jiġbdu l-prepuzju lura kuljum u jaħslu taħtu. Jekk ma jinħasilx kuljum il-prepuzju aktarx juri sinjali ta' tiġbid, tinfiħ u l-ġilda tittiekel bir-riżultat li jkun diffiċli jinġibed lura. Jekk dawn is-sintomi huma preżenti, waqqaf it-trattament minnufiħ u sejjaħ it-tabib.

Jekk għandek feriti miftuħin: tibdiex tuża l-krema Aldara qabel ma jitfiequ l-feriti. 

Jekk għandek felul intern: Tużax il-krema Aldara fl-uretra (it-toqba minn fejn tgħaddi l-awrina), 
il-vaġina (il-kanal tat-twelid), l-għonq ċervikali (organu intern tal-mara), jew f’kull post ieħor anali tiegħek (rektum).  

Tużax din il-mediċina ghal aktar minn kors wieħed jekk għandek problema bis-sistema immunitarja tiegħek, jew minħabba mard jew l-mediċini li int digà qed tieħu. Jekk taħseb li dan japplika għalik kellem it-tabib tiegħek.

Jekk inti pożittiv ghal HIV għandek tinforma t-tabib tiegħek billi l-krema Aldara ma ntweritx li hija effettiva f’pazjenti pożittivi bl-HIV. Jekk tiddeċiedi li trid li jkollok relazzjonijiet sesswali waqt li għad għandek il-felul, applika l-krema Aldara wara – mhux qabel – l-attività sesswali.
Il-krema Aldara tista’ iddghajjef kondoms u dijaframmi, għalhekk il-krema m’għandhiex titħalla waqt l-attività sesswali. Ftakar, il-krema Aldara ma tipproteġiex kontra t-teħid tal-virus lil haddiehor.

· 
●Jekk qed tiġi trattat għal karċinoma taċ-ċellola bażali jew keratosi aktinika segwi dawn il-prekawzjonijiet addizzjonali:


· Tużax lampi tax-xemx jew sodod tat-tismir, u evita d-dawl tax-xemx kemm jista' jkun waqt it-trattament bil-krema Aldara. Ilbes ilbies protettiv u kpiepel bil-falda wiesgħa meta tkun barra.

Waqt li tkun qed tuża l-krema Aldara u sakemm tfieq, l-erja ta' trattament x'aktarx ser tidher notevolment differenti mill-ġilda normali.

Tfal u adolexxenti 
Użu fit-tfal u l-adolexxenti mhux irrakkomandat.

Mediċini oħra u krema Aldara  

Għid lit-tabib jew lill-ispiżjar tiegħek jekk qed tieħu, ħadt dan l-aħħar jew tista’ tieħu xi mediċini oħra.

M’hemmx mediċini magħrufa li ma jaqblux mal-krema Aldara.

Tqala u treddigħ

Itlob il-parir tat-tabib jew ta’ l-ispiżjar tiegħek qabel tieħu xi mediċina.

Għandek tgħid lit-tabib tiegħek jekk inti tqila jew qed tippjana li jkollok tarbija. It-tabib tiegħek ser jiddiskuti r-riskji u s-siwi tal-krema Aldara waqt it-tqala. Studji f’annimali ma jindikawx effetti direttament jew indirettament perikolużi fit-tqala.

M’għandekx tredda t-tarbija tiegħek waqt il-perijodu ta’ trattament bil-krema Aldara, billi mhux magħruf jekk imiquimod jnixxiex fil-ħalib tal-bniedem.

Sewqan u tħaddim ta’ magni

Din il-mediċina m’għandha l-ebda effett jew ftit li xejn għandha effett fuq il-ħila biex issuq u tħaddem magni. 

Il-krema Aldara fiha methyl hydroxybenzoate, propyl hydroxybenzoate, cetyl alcohol, stearyl alcohol u benzyl alcohol
Methyl hydroxybenzoate (E218) u propyl hydroxybenzoate (E216) jistgħu jikkawżaw reazzjonijiet allerġiċi (possibilment tardjati). Cetyl alcohol u stearyl alcohol jistgħu jikkaġunaw reazzjonijiet lokali tal-ġilda (eż. dermatite tal-kuntatt).

Din il-mediċina fiha 5 mg benzyl alcohol f’kull qartas. Benzyl alcohol jista’ jikkawża reazzjonijiet allerġiċi u irritazzjoni lokali ħafifa.

3.
Kif għandek tuża l-krema Aldara
Tfal u adolexxenti:

L-użu fit-tfal u adolexxenti mhux irrakkomandat.


Adulti:
Dejjem għandek tuża din il-mediċina skont il-parir eżatt tat-tabib tiegħek. Iċċekkja mat-tabib jew mal-ispiżjar tiegħek jekk ikollok xi dubju.  

Aħsel idejk sew qabel ma tapplika l-krema. Tgħattiex l-erja trattata bil-faxxex jew xi preparazzjoni mediċi oħra wara li tkun applikajt il-krema Aldara.

Iftaħ qartas ġdid kull darba li tużha l-krema. Armi l-krema li tibqa fil-qartas wara l-użu.Taħżinx biex tuża ghal data aktar tard il-pakkett miftuħ. 

Il-frekwenza tat-trattament u t-tul ivarja għal felul ġenitali, karċinoma taċ-ċellola bażali u keratosi aktinika (ara struzzjonijiet speċifiċi għal kull indikazzjoni).

[image: image1.emf]
● Jekk qed tiġi trattat għal felul ġenitali:

Struzzjonijiet t'applikazzjoni – (It-Tnejn, L-Erbgħa u L-Ġimgħa)

1.
Qabel ma tidħol fis-sodda, aħsel idejk u l-erja tat-tratatment f'sapuna ħafifa u ilma.Ixxotta sew.

2.
Iftaħ qartas ġdid u għasar ftit krema fuq tarf is-suba'.

3.
Applika saff irqiq ta' krema Aldara f'erja nadifa u xotta u għorok bil-mod fil-ġilda sakemm il-krema tisparixxi.

4. 
Wara li tagħmel il-krema, armi l-qartas miftuħ u aħsel idejk bis-sapun u l-ilma.

5. 
Ħalli l-krema Aldara fuq il-felul għal bejn 6 sa 10 sigħat. Tieħux doċċa jew xi banju matul dan il-ħin.

6. 
Wara 6 sa 10 sigħat aħsel l-erja fejn l-krema Aldara ġiet applikata bis-sapun ħafif u ilma.

Applika l-krema Aldara 3 darbiet fil-ġimgħa. Per eżempju, applika l-krema nhar ta' Tnejn, l-Erbgħa u l-Ġimgħa. Qartas wieħed fih biżżejjed krema biex ikopri erja ta' felul ta' 20 cm2 (madwar 3 pulzieri kwadri).
Irġiel bil-felul taħt il-prepuzju għandhom jiġbdu lura l-prepuzju kuljum u jaħslu taħtu (ara sezzjoni 2 “Agħti attenzjoni speċjali meta tuża l-krema Aldara”).

Għandek tibqa’ tuża l-krema Aldara kif indikat sakemm il-felul ikun telaq kollu (nofs in-nisa li jitnaddfu mill-felul jagħmlu dan fi żmien 8 ġimgħat, nofs l-irgiel li jitnaddfu jagħmlu dan fi 12-il ġimgħa, imma f’xi pazjenti l-felul ikun diġà telaq fi żmien  4 ġimgħat).

Il-krema Aldara m’għandhiex tintuża għal aktar minn 16-il ġimgħa għal kull episodju ta’ felul ġenitali jew ta’ madwar il-parti anali.

Jekk tħoss li l-effett tal-krema Aldara huwa qawwi wisq jew dgħajjef wisq, kellem lit-tabib jew spiżjar tiegħek.

● Jekk qed tiġi trattat għal karċinoma ta' ċellola bażali:

Struzzjonijiet t'applikazzjoni – (It-Tnejn, It-Tlieta, L-Erbgħa, Il-Ħamis u L-Ġimgħa)
1. Qabel ma tidħol fis-sodda, aħsel idejk u l-erja tat-trattatment f'sapun ħafif u ilma. Ixxotta sew.

2. Iftaħ qartas ġdid u għasar ftit krema fuq tarf is-suba'.

3. Applika l-krema Aldara fl-erja affetwata u 1ċm (madwar 0.5 pulzieri) madwar l-erja affettwata. Għorok bil-mod fil-ġilda sakemm il-krema tisparixxi.

4. Wara li tapplika l-krema, armi l-qartas miftuħ. Aħsel idejk bis-sapun u l-ilma.

5. Ħalli l-krema Aldara fuq il-ġilda għal madwar 8 sigħat. Tieħux doċċa jew xi banju matul dan il-ħin.

6. Wara madwar 8 sigħat, aħsel l-erja fejn kinet applikata l-krema Aldara b'sapun ħafif u l-ilma.

Applika biżżejjed krema Aldara biex tkopri l-erja ta' trattament u 1 ċm (madwar ½ pulzier) madwar
l-erja ta' trattament kuljum għal ħames ġranet konsekuttivi għal 6 ġimgħat. Pereżempju, applika l-krema mit-Tnejn sal-Ġimgħa. Tapplikax il-krema s-Sibt u l-Ħadd.

● Jekk qed tiġi trattat għal keratosi aktinika

Struzzjonijiet ta' applikazzjoni – (It-Tnejn, L-Erbgħa u L-Ġimgħa)

1. Qabel ma tidħol fis-sodda, aħsel idejk u l-erja tat-tratatment f'sapuna ħafifa u ilma. Ixxotta sew.

2. Iftaħ qartas ġdid u għasar ftit krema fuq tarf is-suba'.

3. Applika l-krema fl-erja affettwata. Għorok bil-mod fl-erja sakemm il-krema tisparixxi.

4. Wara li tapplika l-krema, armi l-qartas miftuħ. Aħsel idejk bis-sapun u l-ilma.

5. Ħalli l-krema Aldara fuq il-ġilda għal madwar 8 sigħat. Tieħux doċċa jew xi banju matul dan il-ħin.

6. Wara madwar 8 sigħat, aħsel l-erja fejn kinet applikata l-krema Aldara b'sapun ħafif u l-ilma.

Applika l-krema Aldara 3 darbiet fil-ġimgħa. Pereżempju, applika l-krema nhar ta' Tnejn, l-Erbgħa u 
l-Ġimgħa. Qartas wieħed fih biżżejjed krema biex ikopri erja ta' felul ta' 25 cm2 (madwar 4 pulzieri kwadri). Issokta bit-trattament għal erba' ġimgħat. Erba' ġimgħat wara li ttemm dan l-ewwel trattament, it-tabib tiegħek ser jeżamina l-ġilda tiegħek. Jekk il-leżjonijiet ma sparixxawx kollha, jista' jkun hemm bżonn ta' erba' ġimgħat ta' trattament oħra.

Jekk tuża krema Aldara aktar milli suppost

Aħsel iżżejjed b’sapun hafif u ilma. Meta r-reazzjoni tal-ġilda tkun marret imbagħad issokta 
bit-trattament tiegħek.

Jekk aċċidentalment tibla l-krema Aldara, jekk jgħogbok ikkuntattja lit-tabib.

Jekk tinsa tuża l-krema Aldara

Jekk tonqos tapplika xi doża, applika l-krema hekk kif tiftakar u mbagħad kompli fl-iskeda regolari tiegħek. Tapplikax il-krema aktar minn darba f'ġurnata.

Jekk għandek aktar mistoqsijiet dwar l-użu ta' din il-mediċina, staqsi lit-tabib jew lill-ispiżjar tiegħek.

4.
Effetti sekondarji possibbli 
Il frekwenza tal-effetti sekondarji jigu ikklasifikati hekk

Effetti sekondarji komuni hafna (x`aktarx li jigru f`aktar minn 1 minn kull 10 pazjenti
Effetti sekondarji komuni (x`aktarx li jigru f`anqas minn 1 minn kull 10 pazjenti

Effetti sekondarji mhux komuni (x`aktarx li jigru f`anqas minn 1 minn kull 100 pazjent

Effetti sekondarji rari (x`aktarx li jigru f`anqas minn 1 minn kull 1,000 pazjenti

Effetti sekondarji rari hafna (x`aktarx li jigru f`anqas minn 1 minn kull 10,000 pazjenti

Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

Għid lit-tabib jew spiżjar tiegħek kemm jista’ jkun malajr jekk ma tħossokx f’siktek waqt li qed tużha 
l-krema Aldara.  

Xi pazjenti kellhom bidliet fil-kulur tal-ġilda fl-erja fejn ġiet applikata l-krema Aldara. Filwaqt li dawn il-bidliet kellhom tendenza li jitjiebu biż-żmien, f'xi pazjenti jistgħu jkunu permanenti.

Jekk il-ġilda tiegħek tirreaġixxi ħażin meta tuża l-krema Aldara, waqqaf l-applikazzjoni tal-krema, aħsel 
l-erja b'sapun ħafif u ilma u kkuntattja lit-tabib jew lill-ispiżjar tiegħek. 

F' xi individwi ġie nnotat li kien hemm tnaqqis fl-għadd totali ta' ċelloli tad-demm. Tnaqqis fl-għadd taċ-ċelloli tad-demm jista' jagħmlek aktar suxxetibbli għal infezzjonijiet, iġegħelk titbenġel aktar faċilment jew tkun għajjien. Jekk tinduna b'xi sintomi bħal dawn, għid lit-tabib tiegħek.
Xi pazjenti li jsofru minn disturbi awtoimmuni jistgħu jesperjenzaw aggravament fil-kundizzjoni tagħhom. Jekk tinnota xi bidla waqt it-trattament bil-krema Aldara, għid lit-tabib tiegħek.
Reazzjonijiet serji tal-ġilda ġew irrapportati rarament. Jekk ikollok leżjonijiet tal-ġilda jew tebgħat fuq 
il-ġilda tiegħek li jibdew bħala żoni ħomor u jikbru biex jidhru bħal bersalli żgħar, possibilment b'sintomi ta' ħakk, deni, tħossok mhux f'tiegħek, ġogi juġgħawk, problemi bil-vista, ħruq, l-għajnejn juġgħawk jew trid tħokkhom u ġrieħi fil-ħalq, tibqax tuża l-krema Aldara u għarraf lit-tabib tiegħek minnufih.

Għadd żgħir ta' pazjenti waqgħalhom xagħarhom fil-post tat-trattament jew l-erja tal-madwar.

● Jekk qed tiġi trattat għal felul ġenitali:

Ħafna mill-effetti mhux mixtieqa tal-krema Aldara huma dovuti għal azzjoni lokali fuq il-ġilda tiegħek.

Effetti komuni ħafna jinkludu ħmura (61% tal-pazjenti), il-ġilda tittiekel (30% tal-pazjenti), sfoll u nefħa. Jista' jkun hemm ukoll twebbis taħt il-ġilda, ġrieħi miftuħin żgħar, qoxra li tifforma waqt il-fejqan u nfafet taħt il-ġilda. Tista' ukoll tħoss ħakk (32% tal-pazjenti), sensazzjoni ta' ħruq (26% pazjenti) jew uġigħ f'postijiet fejn tkun applikajt il-krema Aldara (8% tal-pazjenti). Ħafna minn dawn ir-reazzjonijiet tal-ġilda huma ħfief u l-ġilda terġa’ tirritorna lura għan-normal wara ġimagħtejn litwaqqaf it-trattament.  

Huwa komuni li xi pazjenti (4% jew inqas) kellhom uġigħ ta' ras, deni, uġigħ tal-ġogi u l-muskoli f'sintomi bħal ta' l-influwenza; prolass tal-ġuf; uġigħ waqt l-att fin-nisa; impotenza; żieda fl-għaraq; tħossok ma tiflaħx, sintomi ta' l-istonku u ta' l-imsaren, ċenċil fil-widnejn; għejja; sturdamenti, migranja; tingiż u labar; nuqqas ta' rqad; dipressjoni; nuqqas t'aptit; glandoli minfuħa, infezzjonijiet batteriċi, virali u fungali (e.g. ponot); infezzjoni vaġinali li tinkludi thrush; sogħla u irjaħat fl-uġigħ fil-griżmejn.

Rari ħafna reazzjonijiet serji u ta' uġigħ seħħew, partikolarment meta intużat aktar krema minn dik rakkomandata. Reazzjonijiet ta’ uġigh tal-ġilda rari fil-fetħa tal-vaġina kienu għamluha diffiċli għal xi nisa li jgħaddu l-urina. Jekk dan iseħħ għandek tfittex l-għajnuna medika minnufiħ.

● Jekk qed tiġi trattat għal karċinoma ta' ċellola bażali:

Ħafna mill-effetti mhux mixtieqa tal-krema Aldara huma dovuti għal azzjoni lokali fuq il-ġilda tiegħek. Reazzjonijiet tal-ġilda lokali jistgħu jkunu sinjali li l-mediċina qed taħdem kif maħsub.

Komunament ħafna l-ġilda trattata għandha mnejn ġġagħlek tħokk daqsxejn.  

Effetti komuni jinkludu: tingiż u labar, postijiet żgħar fil-ġilda minfuħin, uġigħ, ħruq, irritazzjoni, fsada, ħmura jew raxx.  

Jekk reazzjoni tal-ġilda ssir skomda żżejjed waqt it-trattament, kellem lit-tabib tiegħek. Hu/hi jista' jagħtik parir biex tieqaf tapplika l-krema Aldara għal ftit jiem (i.e. għal ftit serħan mit-trattament). 

Jekk ikun hemm pas (materja) jew infezzjoni tkun imputata, idduskuti dan mat-tabib tiegħek. Barra minn reazzjonijiet fil-ġilda, effetti komuni oħra jinkludu glandoli minfuħinu uġigħ fid-dahar.

Mhux komuni li xi pazjenti jħossu bidliet fis-sit t'applikazzjoni (tnixxija, infjammazzjoni, nefħa, il-ġilda tinkiser, il-ġilda tifforma skorċa hi u qiegħda tfiq, infafet, dermatite) jew irritabilità, tħossok marid, ħalq xott, sintomi bħal ta' l-influwenza u għejja.

● Jekk qed tiġi trattat għal keratosi aktinika

Ħafna mill-effetti mhux mixtieqa tal-krema Aldara huma dovuti għal azzjoni lokali fuq il-ġilda tiegħek.  Reazzjonijiet tal-ġilda lokali jistgħu jkunu sinjali li l-mediċina qed taħdem kif maħsub.

Komunament ħafna l-ġilda trattata għandha mnejn ġġagħlek tħokk daqsxejn.

Effetti komuni jinkludu uġigħ, ħruq, irritazzjoni jew ħmura.

Jekk reazzjoni tal-ġilda ssir skomda żżejjed waqt it-trattament, kellem lit-tabib tiegħek. Hu/hi jista' jagħtik parir biex tieqaf tapplika l-krema Aldara għal ftit jiem (i.e. għal ftit serħan mit-trattament).

Jekk ikun hemm pas (materja) jew infezzjoni tkun imputata, idduskuti dan mat-tabib tiegħek. Barra minn reazzjonijiet fuq il-ġilda, effetti komuni oħra jinkludu uġigħ ta' ras, anoreksja, tqallih, uġigħ fil-muskoli, uġigħ fil-ġogi u għejja.

Mhux komuni li xi pazjenti jħossu bidliet fis-sit t'applikazzjoni (fsada, infjammazzjoni, tisfija, sensitività, tinfiħ, tinfiħ żgħir f'partijiet tal-ġilda, tingiż u labar, sfoll, ċikatriċ, ulċerazzjoni jew sensazzjoni ta' sħana jew skonfort), jew infjammazzjoni tar-riti ta' l-imnieħer, imnieħer miżdud, influwenza jew sintomi bħal ta' l-influwenza, dipressjoni, irritazzjoni ta' l-għajnejn, tinfiħ tal-kappell ta' l-għajn, uġigħ tal-griżmejn, dijarea, keratosi aktinika, ħmura, tinfiħ tal-wiċċ, ulċeri, uġigħ fl-estrimitajiet, deni, debolezza jew tertir.

Rappurtar tal-effetti sekondarji
Jekk ikollok xi effett sekondarju, kellem lit-tabib jew lill-ispiżjar tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali mniżżla f’Appendiċi V. Billi tirrapporta l-effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.
5. Kif taħżen il-krema Aldara
Żomm din il-mediċina fejn ma tidhirx u ma tintlaħaqx mit-tfal.
Taħżinx f’temperatura ’l fuq minn 25°C.

Tużax din il-mediċina wara d-data ta’ meta tiskadi li tidher fuq il-kartuna ta’ barra u t-tikketta wara JIS.

Il-qratas m'għandhomx jintużaw mill-ġdid la darba jkunu nfetħu.

Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.

6.
Kontenut tal-pakkett u informazzjoni oħra
X’fih Aldara

-
Is-sustanza attiva hi imiquimod. Kull qartas fih 250 mg krema (100 mg krema fiha 5 mg imiquimod).

· Is-sustanzi l-oħra huma isostearic acid, benzyl alcohol, cetyl alcohol, stearyl alcohol, white soft paraffin, polysorbate 60, sorbitan stearate, glycerol, methyl hydroxybenzoate (E 218), propyl hydroxybenzoate (E 216), xanthan gum, ilma purifikat (ara wkoll sezzjoni 2 “Il-krema Aldara fiha methyl hydroxybenzoate, propyl hydroxybenzoate, cetyl alcohol, stearyl alcohol u benzyl alcohol”).

Kif jidher Aldara u l-kontenut tal-pakkett

-
Kull qartas ta' krema Aldara ta' 5% fih 250 mg ta' krema bajda li tkanġi daqsxejn fl-isfar.

-
Kull kaxxa fiha 12-il jew 24-il qartas f'folja tal-polyester/aluminju li jintuża darba. Jista’ jkun 
li mhux il-pakketti tad-daqsijiet kollha jkunu fis-suq.
Detentur tal-Awtorizzazzjoni għat-Tqegħid fis-Suq u l-Manifattur

Detentur tal-Awtorizzazzjoni għat-Tqegħid fis-Suq 
Viatris Healthcare Limited

Damastown Industrial Park

Mulhuddart

Dublin 15

DUBLIN

l-irlanda
Il-Manifattur 
Swiss Caps GmbH

Grassingerstraße 9

83043 Bad Aibling

Il-Ġermanja

Għal kull tagħrif dwar din il-mediċina, jekk jogħġbok ikkuntattja lir-rappreżentant lokali 
tad-Detentur tal-Awtorizzazzjoni għat-Tqegħid fis-Suq.
	België/Belgique/Belgien

Viatris 

Tél/Tel: +32 2 658 61 00


	Luxembourg/Luxemburg

Viatris 

Tél/Tel: +32 2 658 61 00

(Belgique/Belgien)



	България
Майлан ЕООД

Тел.: +359 2 44 55 400


	Magyarország

Viatris Healthcare Kft.

1138 Budapest

Váci út 150.

Tel: +36 1 465 2100


	Česká republika

Viatris CZ s.r.o.

Tel: +420 222 004 400

	Malta

V.J. Salomone Pharma Limited



Tel: +356 21 22 01 74



	Danmark

Viatris ApS

Tlf: +45 28 11 69 32


	Nederland

Mylan Healthcare B.V.

Krijgsman 20

1186 DM Amstelveen
Tel: +31 (0)20 426 3300


	Deutschland

Viatris Healthcare GmbH

Tel: +49 800 0700 800
	Norge

Viatris AS 
Hagaløkkveien 26

1383 Asker

Tlf: +47 66 75 33 00



	Eesti

Viatris OÜ 
Tel: +372 63 63 052


	Österreich

Viatris Austria GmbH

Guglgasse 15
1110 Wien
Tel: + 43 (0)1 86 390 



	Ελλάδα
Viatris Hellas Ltd

Τηλ: +30 210 010 0002


	Polska

Viatris Healthcare Sp. z o.o.

ul. Postępu 21B
02-676 Warszawa

Tel: +48 22 546 6400



	España

Viatris Pharmaceuticals, S.L.

Tel: +34 900 102 712
	Portugal

Viatris Healthcare, Lda.

Av. D. João II, 

Edifício Atlantis, nº 44C – 7.3 e 7.4

1990-095 Lisboa

Tel: +351 214 127 200


	France

Viatris Santé 

1 bis place de la Défense – Tour Trinity

92400 Courbevoie
Tél: +33 (0)1 40 80 15 55 


	România

BGP PRODUCTS SRL

Tel.: +40 372 579 000


	Hrvatska

Viatris Hrvatska d.o.o.

Koranska 2

10 000  Zagreb

Tel: +385 1 2350 599
	Slovenija

Viatris d.o.o.

Tel: +386 1 23 63 180


	Ireland

Viatris Limited
Tel: +353 1 8711600

	Slovenská republika

Viatris Slovakia s.r.o.

Tel: +421 2 32 199 100



	Ísland

Icepharma hf.

Sími: +354 540 8000


	Suomi/Finland
Viatris Oy


Puh/Tel: +358 20 720 9555



	Italia

Viatris Italia

Via Vittor Pisani, 20

20124 Milano

Tel: +39 (0) 2 612 46921

	Sverige

Viatris AB
Box 23033

104 35 Stockholm

+46 (0) 8 630 19 00



	Κύπρος

CPO Pharmaceuticals Limited


Τηλ: +357 22863100


	



	Latvija

Viatris SIA
101 Mūkusalas str.
Rīga LV‐1004
Tālr: +371 67616137


	

	Lietuva

Viatris UAB
Žalgirio str. 90-100
Vilnius LT-09303 
Tel. + 370 52051288


	


Dan il-fuljett kien rivedut l-aħħar f'{XX/SSSS}.
Informazzjoni dettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini: http://www.ema.europa.eu.

